A volt főpolgármester horvátországi nyaralójában ismerteti az ősi beduin praktikát. Üzbég sapkában.

Demszky Gábor budapesti lakásában és horvátországi nyaralójában is fogadta a Hír TV Privátszféra című műsorának stábját. A péntek este látható adásból a csatorna megosztott egy rövid előzetest, ebben az üzbég sapkát viselő volt főpolgármester az Adriai-tengerre néző háza teraszán mutatja be az olívabogyó-dunsztolás beduin módszerét. „Egy réteg olajbogyó, egy réteg citrom és fokhagyma, a végén az egészet le kell önteni forró vízben feloldott sóval, és lezárni a palackot, három hónap múlva pedig fogyasztható” – ismerteti a folyamatot Demszky.

A HVG további részleteket is megtudott az adással kapcsolatban: Demszky elárulja benne, hogy nem tartja magát se hibbantnak, se nőcsábásznak, de úgy véli, a nőket vonzza a hatalom, a négyes metró négyszeres drágulásáról pedig azt gondolja, hogy az teljesen természetes.